Артюр Рембо
Варварско

Превод от френски: Гео Милев, 1920

chitanka.info

Дълго след дните и годишните времена, и съществата, и земите, Шатрата от кърваво месо върху коприната на моретата и полярните цветя (те не съществуват).

Изчезнали старите фанфари на геройствата, — които нападат още сърцето и главата ни — далеч от древните убийци.

О! шатрата от кърваво месо върху коприната на моретата и полярните цветя (те не съществуват).

Нежности!

Жар, която вали под напора на скрежен вятър. — Нежности. — Тези огньове под дъжда на диамантния вятър изливани в земното сърце навеки овъглявано за нас. — О, свят!

(Далеч от старите прибежища и старите пламъци, които се чуват, които се усещат.)

Жар и пяна. Музиката — превръщане на бездните и удар на ледни късове о звездите.

О, нежности, о, свят, о, музика! А там формите, потта, къдриците и очите, унесени. И белите сълзи, бликащи, — о, нежности! — и женственият час, достигнал из дъното на вулканите и полярните й пещери… — Шатрата…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.